賀雨
作者：員興宗
朝代：宋

paragraphs: 歲若大旱作霖雨，禱而雨兮旱不苦。
誠之一字與天參，往古聖賢珍此語。
歲星在蜀二十年，觸處豐登多黍稌。
世不少惜蹂踐之，枉使寶稼棄如土。
况復縱恣相憑凌，氣焰熏天遽如許。
三綱五常淪且斁，以故傷和逢癉怒。
旱魃爲災熾袢暑，撲鹿陽烏乘九數。
火雲釜甑蒸肉山，不奈炎官云我所。
公方憂民心瘉瘉，掃除熱瘴還清楚。
却憶曾侍玉帝旁，授以金科行按部。
辦獄更過顔魯公，一路傳呼御史雨。
不聞匹婦且銜冤，西蜀向安誰敢侮。
和以致祥應止止，喜見太平舊官府。
肅時若是號休徵，甘澤霑霈來以敘。
石燕漫飛商羊舞，穴處那能問狐鼠。
巫覡罷散鼓笛閒，龍德欲歸江海去。
爲言西成祀田祖，飽食不驕民樂聚。
昔何戚嗟今怡悅，力回造化公爲主。
濯濯厥靈玉不焚，伊格皇天歸宰輔。
燄燄無若雨反風，燮理陰陽且封魯。
禦災捍患世亦希，可但明時繼前古。
願言霖雨思賢佐，鎸入堅珉作詩譜。